**Actividade 1º Bacharelato xuño.**

Bo día. Supoño que todos e todas estades desexando acabar e fartos de tanta actividade online. Desta vez envíovos un texto tipo ABAU con preguntas de comprensión. Saúdos e sorte.

Era un cabalo sumarísimo, sen máis órganos que os estritamente indispensables para a locomoción, sen ningún de nutrición, que sen dúbida perdera por lle non seren útiles, por seren se cadra indignos do cabalo perfecto, que nin debe comer, nin beber, nin arder, senón somentes correr: un cabalo reducido a unha soa función, un cabalo rigorosamente científico.

Era un cabalo pantasma, tan lixeirísimo na súa masa coma nos seus movementos. Sostíñase nas súas catro patas por un verdadeiro milagre de levitación, e tan pouco pesaba que non deixaba na terra a marca das pisadas. Voaba como unha palla no vento…

Moralmente era un asceta o cabalo do médico de Abrantes. Pode que antes tivera pecado moito, mais de tódolos xeitos, Abrantes foi para el unha Tebaida expiatoria e santa. Facer, fixo méritos de abondo para conquerir un ceo, ou polo menos un limbo axeitado á súa alma de besta padecente. Era un faquir que vivía do xaxún, única mantenza que lle daba a Providencia, que o que é o médico non lle daba senón traballo.

Aquela besta heroica viviu en Abrantes a epopea da fame, sen protesta, sen unha queixa, sen rincho nin couce… Ninguén soubo apreciar as virtudes excelsas daquel ser singular.

Vicente Risco, *Os europeos en Abrantes,* 1927

**1.** Sinala a estrutura do texto, indicando os núcleos de contido de cada parte ou fai un resumo.

**2.** Indica, de maneira xustificada, cal cres que é o punto de vista que adopta o autor na descrición do cabalo:

a) obxectivo e realista; b) subxectivo e idealizado; c) irónico e humorístico.

**3.** Indica se é aberta ou pechada a vogal tónica das seguintes palabras:

*órganos* (liña 1), *perfecto* (l. 3),*asceta* (l. 8), *méritos* (l. 9), *abondo* (l. 10), *besta* (l. 13).

**4.** Identifica as dúas seguintes construcións sintácticas e responde:

[a] *sen máis órganos que os estritamente indispensables* (liña 1)

[b] *tan lixeirísimo na súa masa coma nos seus movementos* (liña 5)

— Sería posible que aparecesen en vez de *que* e *coma* outros nexos? Cales? Xustifica a resposta.